‘พม่า’เบิกทางยุโรปอาเซียนถกฟื้นเอฟทีเอ
ยุโรปอาเซียนฟื้นสัมพันธ์ เดินหน้ารื้อเอฟทีเอ หลังพม่าปฏิรูปประเทศได้น่าพอใจ
28 เม.ย. 2555

ยุโรปอาเซียนฟื้นสัมพันธ์ เดินหน้ารื้อเอฟทีเอ หลังพม่าปฏิรูปประเทศได้น่าพอใจ
บรรดารัฐมนตรีต่างประเทศยุโรปและเอเชียตะวันออกเฉียงใต้ เข้าร่วมประชุมระดับรัฐมนตรีอาเซียนสหภาพยุโรปครั้งที่ 19 ที่กรุงบันดาร์เสรีเบกาวัน บรูไน เมื่อวันที่ 27 เม.ย. เพื่อหารือร่วมกันเกี่ยวกับการฟื้นนโยบายการค้าเสรี (เอฟทีเอ) ระหว่างยุโรปและอาเซียนอย่างเต็มรูปแบบ หลังพม่าสามารถปฏิรูปประเทศสู่ความเป็นประชาธิปไตยได้เป็นที่น่าพอใจ
ก่อนหน้านี้ข้อตกลงการค้าเสรีระหว่างยุโรปและอาเซียนที่มีมูลค่าสูงถึง 2.21 ล้านล้านเหรียญสหรัฐ เมื่อปี 2554 ต้องชะงักลงชั่วคราวเพราะเกิดความขัดแย้งด้านรายละเอียดในข้อตกลง และเกิดสถานการณ์ขัดแย้งรุนแรงทางสังคมและการเมืองในพม่า
ขณะเดียวกัน ธนาคารโลก (เวิลด์แบงก์) เตรียมเปิดสำนักงานที่นครย่างกุ้งในเดือน มิ.ย. ซึ่งถือเป็นความเคลื่อนไหวครั้งล่าสุดในรอบ 25 ปี หลังเวิลด์แบงก์ระงับการให้ความช่วยเหลือพม่าหลังรัฐบาลทหารพม่าเข้ามาปกครองประเทศ
เวิลด์แบงก์จะแต่งตั้งเจ้าหน้าที่และผู้จัดการประจำสาขา พร้อมเริ่มเก็บข้อมูลทางเศรษฐกิจที่จำเป็นเพื่อใช้เป็นข้อมูลสนับสนุนโครงการความช่วยเหลืองวดใหม่แก่พม่า
นอกจากนี้ ธนาคารเพื่อการพัฒนาเอเชีย (เอดีบี) กำลังเตรียมดำเนินการให้เงินช่วยเหลือแก่พม่าอีกครั้ง หลังจากระงับการให้ความช่วยเหลือมานานกว่า 24 ปี ภายใต้เงื่อนไขที่ว่า รัฐบาลพม่าจำเป็นต้องชำระหนี้จำนวน 490 ล้านเหรียญสหรัฐ คืนทั้งหมดเสียก่อน